**KONAČNI PRIJEDLOG ZAKONA O IZMJENAMA I DOPUNAMA**

**ZAKONA O OBVEZNIM ODNOSIMA**

**Članak 1.**

U Zakonu o obveznim odnosima („Narodne novine“, broj 35/05., 41/08. i 125/11.) u članku 26. stavku 1. iza riječi: „kamatna stopa“ dodaje se zarez i riječi: “uvećane za polovinu te stope“.

U stavku 2. riječi: „određene sukladno stavku 1. ovoga članka, uvećane za polovinu te stope“ zamjenjuju se riječima: „koja je vrijedila na dan sklapanja ugovora, odnosno na dan promjene ugovorne kamatne stope, ako je ugovorena promjenjiva kamatna stopa, uvećane za tri četvrtine te stope“.

Stavak 3. mijenja se i glasi:

„(3) Ako su kamate ugovorene, ali nije određena njihova stopa, vrijedi kamatna stopa u visini polovine stope zakonskih zateznih kamata.“.

**Članak 2.**

U članku 29. stavak 2. mijenja se i glasi:

„(2) Stopa zateznih kamata na odnose iz trgovačkih ugovora i ugovora između trgovca i osobe javnog prava određuje se, za svako polugodište, uvećanjem prosječne kamatne stope na stanja kredita odobrenih na razdoblje dulje od godine dana nefinancijskim trgovačkim društvima izračunate za referentno razdoblje koje prethodi tekućem polugodištu za pet postotnih poena, a u ostalim odnosima za tri postotna poena.“.

Stavak 8. mijenja se i glasi:

„(8) Referentno razdoblje iz stavka 2. ovoga članka obuhvaća šest mjeseci do predzadnjeg mjeseca polugodišta koje prethodi tekućem polugodištu, uključujući i taj mjesec.“.

Iza stavka 8. dodaje se stavak 9. koji glasi:

„(9) Prosječnu kamatnu stopu iz stavka 2. ovoga članka za referentno razdoblje određuje Hrvatska narodna banka prema utvrđenoj metodologiji i dužna ju je svakog 1. siječnja i 1. srpnja objaviti u „Narodnim novinama“.“.

**Članak 3.**

U Zakonu o financijskom poslovanju i predstečajnoj nagodbi („Narodne novine“, broj 108/12., 144/12., 81/13. i 112/13.) u članku 3. točki 20. riječi: „1 postotni poen“ zamjenjuju se riječima: „3 postotna poena“.

**Članak 4.**

U Zakonu o potrošačkom kreditiranju („Narodne novine“, broj 75/09., 112/12., 143/13., 147/13. i 9/15.) članak 20.a mijenja se i glasi:

„(1) Maksimalna EKS za potrošačke kredite sukladno ovome Zakonu jednaka je stopi zakonskih zateznih kamata uvećanoj za dva postotna boda.

(2) Maksimalna EKS za stambene kredite sukladno ovome Zakonu jednaka je stopi zakonskih zateznih kamata.“.

**Članak 5.**

Ovaj Zakon objavit će se u „Narodnim novinama“, a stupa na snagu 1. srpnja 2015. godine.